梅尧臣
送周介之学士通判定州
相公秉文武，视卒如婴儿。
今往佐其军，岂不重抚绥。
我有愚者虑，赠君临路岐。
相公居并州，拓土曾不疑。
羌戎起潜变，一旦覆我师。
我师无不勇，将吏实易之，
常抱雪耻志，此旨君所知。
兵家尤戒贪，持重养以威。
正当土门路，自昔屯虎貔。
朔朝及旨望，大校饫酒卮。
未若投单醪，共饮河水湄。
古人维其均，今人意参差。
临事欲之死，身往心已移。
上能同甘苦，下必同安危。
愿君因议论，兹语何难为。